als_Latn dik_Latn sag_Latn
Stadiumi Qemal Stafa nuk do të jetë gati për javën e parë të fazës së tretë, duke qënë se punimet për të shtruar tapetin e gjelbër nuk kanë shkuar sipas parashikimeve. Këtë e konfirmon per Sport News vetë drejtori i stadiumit Eduard Prodani, i cili bën të ditur se gjithcka vjen për shkak të kushteve klimaterike.
“Jemi prapa me punimet por jo për fajin tonë. Është cështje biologjike pasi tapeti do të vijë nga Greqia aty ku ditët e fundit ka patur ngrica. Kështu është shtyrë data për të ardhur tapeti i ri i cili do të vijë në Shqipëri në fillim të javës së ardhshme”
Një shtyrje e afatit për tapetin e gjelbër detyrimisht do të bëjë që klubet e kryeqytetit të mos luajnë ndeshjen e parë në shtëpi. Prodani konfirmon dicka të tillë duke evidentuar që nuk do të ketë ndërhyrje të tjera të mëdha në ndërkombëtarin Qemal Stafa.
“Normalisht në këtë situatë që jemi stadiumi nuk mund të jetë gati në rifillimin e kampionatit. Sigurisht që fusha erdhi si një investim i federatës në bashkëpunim me klubet. Nuk do të ketë më ndërhyrje të mëdha me përjashtim të ndonjë gjëje të vogël si përshembull lyerja e shkallëve.”
Sipas kalendarit Partizani do të ketë dy ndeshjet e para në transfertë ndërsa Tirana do të presë Apoloninë dhe më pas Flamurtarin. Sipas parashikimeve do të jenë pikërisht të kuqtë ata që mund të përurojnë tapetin e ri të Qemal Stafës në përballjen ndaj Skënderbeut. / Super Sport
als_Latn als_Latn als_Latn als_Latn als_Latn